Document ID: 32009D0770

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Οκτωβρίου 2009
για καθορισμό τυποποιημένων εντύπων για την υποβολή των αποτελεσμάτων της παρακολούθησης της σκόπιμης ελευθέρωσης γενετικώς τροποποιημένων οργανισμών στο περιβάλλον, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2009) 7680]
(Κείμενο που παρουσιάζει ενδιαφέρον για τον ΕΟΧ)
(2009/770/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (1), και ιδίως το παράρτημα VII πρώτο εδάφιο δεύτερη φράση,
Εκτιμώντας τα ακόλουθα:
(1)
Σύμφωνα με την οδηγία 2001/18/ΕΚ, πριν από τη διάθεση γενετικώς τροποποιημένου οργανισμού (ΓΤΟ) στην αγορά, υποβάλλεται κοινοποίηση στην αρμόδια αρχή του κράτους μέλους στο οποίο πρόκειται να διατεθεί για πρώτη φορά στην αγορά ο ΓΤΟ. Η κοινοποίηση περιλαμβάνει σχέδιο παρακολούθησης σύμφωνα με το παράρτημα VII της εν λόγω οδηγίας.
(2)
Σύμφωνα με την οδηγία 2001/18/ΕΚ, ο κοινοποιών μπορεί να διαθέσει το προϊόν στην αγορά μόνον εάν έχει λάβει τη γραπτή συγκατάθεση της αρμόδιας αρχής και σύμφωνα με τους τυχόν όρους που ορίζονται στη συγκατάθεση αυτή.
(3)
Στη γραπτή συγκατάθεση για τη διάθεση ΓΤΟ στην αγορά αναφέρονται ρητώς απαιτήσεις παρακολούθησης σύμφωνα με το παράρτημα VII της οδηγίας 2001/18/ΕΚ, οι οποίες περιλαμβάνουν υποχρεώσεις υποβολής εκθέσεων στην Επιτροπή και στις αρμόδιες αρχές.
(4)
Σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου για τα γενετικώς τροποποιημένα τρόφιμα και ζωοτροφές (2), στην περίπτωση ΓΤΟ ή τροφίμων και ζωοτροφών που περιέχουν ή αποτελούνται από ΓΤΟ, η αίτηση για έγκριση συνοδεύεται επίσης από σχέδιο παρακολούθησης των περιβαλλοντικών επιπτώσεων σύμφωνα με το παράρτημα VII της οδηγίας 2001/18/ΕΚ.
(5)
Στο παράρτημα VII της οδηγίας 2001/18/ΕΚ περιγράφονται, γενικά, οι προς επίτευξη στόχοι και οι γενικές αρχές που πρέπει να τηρούνται για τον σχεδιασμό του σχεδίου παρακολούθησης.
(6)
Βάσει του παραρτήματος αυτού, είναι δυνατόν να συντάσσονται σημειώματα τεχνικής καθοδήγησης, με την κανονιστική διαδικασία που προβλέπεται στο άρθρο 30 παράγραφος 2 της οδηγίας 2001/18/ΕΚ, για να παρέχονται εξηγήσεις σχετικά με το παράρτημα VII και να διευκολύνεται έτσι η εφαρμογή του.
(7)
Με την απόφαση 2002/811/ΕΚ του Συμβουλίου (3) καθορίζονται κατευθυντήριες γραμμές, ως σημειώματα καθοδήγησης, για τη συμπλήρωση των πληροφοριών που παρέχονται στο παράρτημα VII της οδηγίας 2001/18/ΕΚ. Για να εξασφαλιστεί όσο το δυνατόν μεγαλύτερη συνέπεια, διαφάνεια και πληρότητα στην υλοποίηση των στόχων του παραρτήματος VII της οδηγίας 2001/18/ΕΚ, είναι σκόπιμο να συμπληρωθεί περαιτέρω το παράρτημα αυτό με την έγκριση εντύπων για την υποβολή των αποτελεσμάτων της παρακολούθησης που έχει ως αντικείμενο τη διάθεση γενετικώς τροποποιημένων (ΓΤ) ανώτερων φυτών στην αγορά.
(8)
Δεδομένου ότι ισχύουν διαφορετικές απαιτήσεις για την παρακολούθηση της καλλιέργειας ΓΤ ανώτερων φυτών, αφενός, και της εισαγωγής και μεταποίησης ΓΤ ανώτερων φυτών και των χρήσεών τους σε τρόφιμα και ζωοτροφές, αφετέρου, πρέπει να καθοριστούν χωριστά έντυπα για κάθε περίπτωση.
(9)
Δεδομένου ότι οι δυσμενείς επιπτώσεις πρέπει να εξετάζονται με γνώμονα το καλλιεργούμενο φυτό, το νέο γνώρισμα, το περιβάλλον υποδοχής, καθώς και τα συμπεράσματα της αξιολόγησης του περιβαλλοντικού κινδύνου, τα έντυπα πρέπει να περιλαμβάνουν έναν μη εξαντλητικό κατάλογο των επιδράσεων, συνεπειών και αποτελεσμάτων που ενδέχεται να έχουν περιβαλλοντικές επιπτώσεις.
(10)
Ενδέχεται να απαιτείται η προσαρμογή των υφιστάμενων εντύπων ή η δημιουργία νέων κατά τρόπον ώστε να ληφθεί υπόψη η έγκριση νέων τύπων ΓΤΟ ή νέες προσεγγίσεις όσον αφορά την παρακολούθηση και επιτήρηση.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 30 παράγραφος 2 της οδηγίας 2001/18/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα έντυπα που παρατίθενται στα παραρτήματα I και II χρησιμοποιούνται ως σημειώματα τεχνικής καθοδήγησης για τη διευκόλυνση της εφαρμογής και της ερμηνείας του παραρτήματος VII της οδηγίας 2001/18/ΕΚ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 13 Οκτωβρίου 2009.

Labels: 20
7
3
0
12